書初凉夜至將曉
作者：張耒
朝代：宋

paragraphs: 秋房燈火清，人語久已寂。
城遠不聞更，警柝鳴未息。
橫參已入地，斗柄當天直。
乃知三更中，市廛已寂歷。
我時守書几，磨墨傾硯滴。
反覆小學書，昏目如芒刺。
試尋鄰房僧，鼻鼾背負壁。
體勞徑就枕，冷夢分南北。
覺來寺鐘鳴，僧禮像前席。
須臾聞梵唄，木魚如叩石。
舉頭視東牖，朝日已淡白。
反身起披衣，神爽健筋力。
亟來酒甕邊，側聽聲唧唧。